RÅDETS RETSAKT af 3. november 1998 om fastsættelse af regler for Europols eksterne forbindelser med tredjelande og organisationer, der ikke er tilknyttet Den Europæiske Union (1999/C 26/04)

RÅDET FOR DEN EUROPÆISKE UNION HAR -

under henvisning til konventionen, udarbejdet på grundlag af artikel K.3 i traktaten om Den Europæiske Union, om oprettelse af en europæisk politienhed (Europol-konventionen) (1), særlig artikel 42, stk. 2,

under henvisning til styrelsesrådets udtalelse, og

ud fra følgende betragtninger:

Det tilkommer Rådet med enstemmighed at fastsætte regler for Europols eksterne forbindelser med tredjelande og organisationer, der ikke er tilknyttet til Den Europæiske Union;

i en erklæring, der blev afgivet samtidig med undertegnelsen af Europol-konventionen vedrørende dennes artikel 42, anmodes Europol om i første række at etablere forbindelser til de kompetente myndigheder i de stater, med hvilke De Europæiske Fællesskaber har etableret en struktureret dialog -

VEDTAGET FØLGENDE REGLER:

Artikel 1 Definitioner

I disse regler forstås ved:

a) »tredjeland«: lande, som ikke er medlem af Den Europæiske Union, jf. Europol-konventionens artikel 10, stk. 4, nr. 4

b) »organisationer, der ikke er tilknyttet Den Europæiske Union«: de organisationer, der er omhandlet i Europol-konventionens artikel 10, stk. 4, nr. 5, 6 og 7

c) »aftale«: en aftale, der er indgået med henblik på at opfylde målsætningerne i Europol-konventionens artikel 2

d) »Europols personale«: direktøren, vicedirektørerne og de Europol-ansatte som omhandlet i Europol-konventionens artikel 30.

Artikel 2 Aftaler

1. Europol kan indgå aftaler med tredjelande og organisationer, der ikke er tilknyttet Den Europæiske Union.

2. Rådet bestemmer med enstemmighed, med hvilke tredjelande eller organisationer, der ikke er tilknyttet Den Europæiske Union, der må forhandles aftaler.

3. Europols direktør indleder forhandlinger om sådanne aftaler efter forudgående høring af styrelsesrådet og efter at have indhentet tilladelse fra Rådet. Når Rådet træffer afgørelse om tilladelsen, kan det fastsætte visse betingelser for denne. Aftalen kan kun indgås, når den er godkendt af Rådet med enstemmighed.

Artikel 3 Forbindelsesofficerer

Udstationering af forbindelsesofficerer fra Europol i tredjelande og ved organisationer, der ikke er tilknyttet Den Europæiske Union, og udstationering ved Europol af forbindelsesofficerer fra tredjelande og organisationer, der ikke tilknyttet Den Europæiske Union, kræver, at der indgås en aftale. I en sådan aftale fastsættes betingelserne for udstationeringen og forbindelsesofficerernes beføjelser.

Artikel 4 Tjenesterejser foretaget af Europols personale og modtagelse af højtstående embedsmænd

1. Europols direktør orienterer på forhånd formanden for styrelsesrådet om tjenesterejser, som Europols personale foretager til tredjelande eller organisationer, der ikke er tilknyttet Den Europæiske Union, og om besøg i Europol af højtstående embedsmænd fra et tredjeland eller en organisation, der ikke er tilknyttet Den Europæiske Union.

2. Hvis der er indgået en aftale, kan styrelsesrådet bestemme, at det ikke er nødvendigt at forhåndsorientere om tjenesterejser, som Europols personale foretager til de pågældende tredjelande eller organisationer, der ikke er tilknyttet Den Europæiske Union.

3. Europols personale kan kun foretage tjenesterejser til tredjelande og organisationer, der ikke er tilknyttet Den Europæiske Union, og højtstående embedsmænd fra tredjelande og organisationer, der ikke er tilknyttet Den Europæiske Union, og som der ikke er indgået nogen aftale med, kan kun aflægge besøg i Europol, efter at formanden for styrelsesrådet har givet tilladelse hertil.

Artikel 5 Regelmæssige møder

1. Europols direktør kan, efter enstemmig godkendelse fra styrelsesrådet, holde regelmæssige møder med tredjelande og organisationer, der ikke er tilknyttet Den Europæiske Union.

2. Hvis det fremgår af en aftale, at der skal afholdes regelmæssige møder, er styrelsesrådets godkendelse ikke nødvendig.

Artikel 6 Orientering af styrelsesrådet og Rådet

Europols direktør aflægger regelmæssigt rapport til styrelsesrådet og Rådet om Europols eksterne forbindelser med tredjelande og organisationer, der ikke er tilknyttet Den Europæiske Union. Disse forbindelser omtales i den almindelige beretning om Europols aktiviteter (artikel 28, stk. 10, i Europol-konventionen).

Artikel 7 Privilegier og immuniteter

En aftale med et tredjeland kan indeholde bestemmelser om de privilegier og immuniteter, som eventuelt er nødvendige for Europol og for Europols personale og forbindelsesofficerer, som udsendes af Europol.

Artikel 8 Udveksling af oplysninger

1. Disse regler berører ikke reglerne om Europols videregivelse af personoplysninger til tredjelande og eksterne organisationer, bestemmelserne om sikkerhedsbeskyttelse af Europol-oplysninger og reglerne om Europols modtagelse af oplysninger fra tredjeparter.

2. a) Med henblik på at opfylde målsætningerne i Europol-konventionens artikel 2 kan Europol videregive andre oplysninger end personoplysninger, som er undergivet et grundlæggende beskyttelsesniveau som omhandlet i artikel 8, stk. 1, i bestemmelserne om sikkerhedsbeskyttelse af Europol-oplysninger, til tredjelande og organisationer, der ikke er tilknyttet Den Europæiske Union,

- hvis der er indgået en aftale herom på de betingelser, der er fastsat i artikel 2 i denne retsakt

- hvis Europols direktør rent undtagelsesvis vurderer, at denne videregivelse er absolut nødvendig for at beskytte medlemsstaternes væsentlige interesser eller for at afværge en overhængende fare for en forbrydelse.

b) For så vidt angår videregivelse af andre oplysninger end personoplysninger, der er klassificeret som Europol 1, 2 eller 3, skal der foreligge en aftale. I en sådan aftale skal der tages hensyn til bestemmelserne om sikkerhedsbeskyttelse af Europol-oplysninger.

Artikel 9 Ikrafttræden

Disse regler træder i kraft dagen efter, at de er vedtaget af Rådet.

Udfærdiget i Bruxelles, den 3. november 1998.

På Rådets vegne

B. PRAMMER

Formand

(1) EFT C 316 af 27.11.1995, s. 1.